**Stredná priemyselná škola dopravná** je stredná odborná škola sídliaca na Študentskej ulici v Trnave. Ponúka niekoľko študijných odborov zamerania v doprave a telekomunikáciách v dennom štúdiu ukončenom maturitnou skúškou, ale i v externom štúdiu. Taktiež ponúka rekvalifikačné akreditované kurzy a Jazykovú školu.

Vedenie školy
-------------

### Riaditeľ

* Peter Papík

### Zástupcovia riaditeľa

* Ing. Dana Selecká
* Ing. Ivan Magdolen

História
--------

Základy dnešnej Strednej priemyselnej školy dopravnej v Trnave boli položené už v roku 1959 na bývalej Strednej ekonomickej škole, ktorá sídlila na vtedajšej Gottwaldovej ulici. Tam bol popri ekonomických odboroch od 1. septembra 1959 otvorený aj odbor Prevádzka a ekonomika železničnej dopravy. Tento odbor sa úspešne rozvíjal na Strednej ekonomickej škole až do 31. augusta 1962. V tomto čase ukončil svoje pôsobenie na Strednej ekonomickej škole a bol premiestnený na SPŠ strojnícku.

Vo vývoji Strednej priemyselnej školy dopravnej prišlo k určitému pokroku, pretože okrem presunu na Strednú priemyselnú školu strojnícku sa od 1. septembra 1962 sa vyučovali dopravné odbory:

* Elektrická trakcia a energetika v doprave.
* Stavebná údržba a rekonštrukcia železničných tratí.
* Bloky a spoje /zabezpečovacia a oznamovacia technika v doprave

Odbor železničná doprava a preprava pokračoval ďalej bez zmien. Pre zefektívnenie vyučovania bola zriadená dopravná sála, laboratóriá a dielne, kde si študenti mohli svoje teoretické znalosti prakticky overovať.

Stredná priemyselná škola dopravná začala výučbu 1. septembra 1983 na terajšej Študentskej ulici v budove, ktorá pôvodne patrila Strednej ekonomickej školy na ktorej Stredná priemyselná škola dopravná začínala. Vytvorilo sa 8 tried prvých ročníkov, 7 tried druhých ročníkov, 6 tried tretích ročníkov a 5 tried štvrtých ročníkov čo tvorilo 739 študentov. V tomto období mala škola veľmi dobré obojstranné styky so školami Stredná priemyselná škola dopravná Zvolen, Stredná priemyselná škola dopravná Košice, Stredná priemyselná škola dopravná Plzeň a Stredná priemyselná škola dopravná Břeclav, s ktorými mala podobné študijné odbory.

Časom škola rozvíjala patronátnu činnosť so štátnymi podnikmi, ako boli Česko-slovenské štátne dráhy, Železničné opravovne a strojárne Trnava, Česko-slovenská štátna automobilová doprava a ďalšie. V týchto podnikoch absolventi rozvíjali svoje nadobudnuté teoretické vedomosti v praxi.

S rozširovaním Strednej priemyselnej školy dopravnej vznikla i požiadavka na zvýšenie počtu tried. Priestory mala vyriešiť prístavba novej budovy. V roku 1987 bola ukončená jej prvá etapa. Priestory však naďalej neboli postačujúce počtu študentov. V školskom roku 1985 mala škola 31 tried s 930-timi študentmi. Vedenie školy sa preto rozhodlo pre alternatívne riešenie a dvanásť tried umiestnilo mimo hlavnú budovu. V rokoch 1983 až 1985 bolo šesť tried najprv umiestnených v Základnej škole Špačince a v rokoch 1985 až 1992 na Základnej škole v Hrnčiarovciach. Na Strednom odbornom učilišti energetickom v Trnave bolo šesť tried umiestnených počas celého uvedeného obdobia. V roku 1992 bola ukončená druhá etapa výstavby tried v areáli školy. Dokončením tejto výstavby sa vyriešili všetky priestorové problémy a škola má v súčasnosti k dispozícii dvadsaťosem tried, ktoré plne vyhovujú kapacite prijímaných študentov.

Štúdium
-------

V súčasnosti poskytuje najkomplexnejšiu ponuku štvorročných denných študijných odborov v dopravnom ekonomickom aj technickom zameraní:

* **elektrotechnika komunikačné a sieťové technológie** – s oblasťami smerovania:
	+ sieťové technológie
	+ informačné a komunikačné technológie v doprave
	+ programovanie a grafické systémy
* **elektrotechnika v doprave a telekomunikáciách** – s oblasťami smerovania:
	+ mikroelektronika
	+ zabezpečovacia a oznamovacia technika
	+ telekomunikačná technika
	+ informačné a komunikačné technológie v doprave
* **technika a prevádzka dopravy** – s oblasťami smerovania:
	+ prevádzka a údržba cestných vozidiel
	+ prevádzka a opravy cestných vozidiel
* **technické a informatické služby** – s oblasťou smerovania:
	+ zasielateľstvo
* **dopravná akadémia** – s oblasťou smerovania:
	+ manažment v doprave
	+ ekonomika
	+ zasielateľstvo
* **prevádzka a ekonomika dopravy** – s oblasťami smerovania:
	+ železničná doprava a preprava
	+ cestná doprava a preprava
	+ letecká doprava a preprava
	+ logistika v doprave
	+ bezpečnosť a manažment v doprave

Školiace stredisko PSA Peugeot Citroën
--------------------------------------

V rámci medzinárodnej spolupráce a projektu budovania nového závodu PSA Peugeot Citroën Slovakia bola Stredná priemyselná škola dopravná vybraná ako budúce školiace pracovisko pre vyškolenie 3500 pracovníkov nového závodu v 249 profesiách v priebehu rokov 2004 až 2007. Za týmto účelom boli poskytnuté firme PSA Peugeot so súhlasom zriaďovateľa technologické priestory v rozsahu 1 100 m². Francúzska strana poskytla technické vybavenie, ktoré bude slúžiť jednak na školenie pracovníkov, ale od roku 2007 sa stane majetkom TSK Trnava a teda bude slúžiť na skvalitnenie odborného vzdelávania, najmä v odbore technika a prevádzka v doprave. Na škole je vybudované moderné školiace centrum, ktoré v budúcnosti vytvorí podstatne kvalitnejšiu vzdelávaciu základňu pre žiakov príslušného odboru.

V priebehu školského roka sa spustila prevádzka v kampuse povolaní a dňa 12. mája 2005 bola podpísaná Medzinárodná rámcová dohoda a dohoda medzi Strednou priemyselnou školou dopravnou a PSA Peugeot Citroën Trnava. Škola získala materiálové vybavenie, ktoré podstatne zlepšuje odbornú úroveň vyučovania.

Z hľadiska vybavenia odborných laboratórií najmä v oblasti elektrotechniky škola obnovuje technologickú základňu novými prístrojmi, aby bolo možné plniť náročné vzdelávacie úlohy. Plán výstavby v súlade s finančným dotáciami zriaďovateľa bol úspešne ukončený a v súčasnosti sa v plnej miere využíva. Týmto riešením Trnavský Samosprávny Kraj v Trnave vytvára dobré materiálne podmienky pre kvalitu vyučovacieho procesu na škole.

Referencie
----------

1. ↑  História školy
2. ↑  Ponuka štud. odborov
3. ↑  Školiace stredisko

Externé odkazy
--------------

* Nová stránka školy
* Webová stránka školy

Súradnice: 48°22′31″S 17°34′40″V﻿ / ﻿48,37533°S 17,57786°V﻿ / 48.37533; 17.57786